

*VARHAISKASVATUS TAIVALKOSKELLA*

*Tiedote vanhemmille*



**SISÄLTÖ**

1**. VARHAISKASVATUKSEN VAIHTOEHDOT TAIVALKOSKELLA**

**2. ASIAKKAANA VARHAISKASVATUKSESSA**

 2.1 Varhaiskasvatukseen hakeminen

2.2 Hoitosopimus

2.3 Hoidon irtisanominen ja keskeytys

3. **VARHAISKASVATUKSEN ARKI**

 3.1 Päiväohjelma

 3.2 Ruokailu

 3.3 Ulkoilu

 3.4 Lepo

 3.5 Toiminta/varhaiskasvatuksen sisältö

4**. LAPSEN SAIRASTUMINEN**

**5. VARHAISKASVATUKSEN ASIAKASMAKSUT JA NIIDEN PERIMINEN**

**6. VARHAISKASVATUKSEN LINJAUKSIA**

**7. VARHAISKASVATUKSEN KEHITTÄMINEN**

Hyväksytty sivistyslautakunnassa 26.3.2025

TKI/100/12.00.01/2025 40§ VARHAISKASVATUKSEN TIEDOTE VANHEMMILLE

#### 1**. VARHAISKASVATUKSEN VAIHTOEHDOT TAIVALKOSKELLA**

Päivähoidon ohjaajana toimii **Kaisa Pulkkanen,** p. 040 518 2568. Päivähoitotoimisto toimii yläkoulun tiloissa, os. Urheilutie 4 A. Ohjaajan esimiehenä toimii sivistystoimenjohtaja, Niina Impiö, joka vastaa varhaiskasvatuksen kokonaisuudesta. Varhaiskasvatuksen toimistoasioita hoitaa lukion koulusihteeri **Asta Suutari**, p. 040 860 8992.

Taivalkoskella varhaiskasvatusta järjestetään tällä hetkellä pääsääntöisesti ryhmäperhepäiväkodeissa sekä tarpeen ja mahdollisuuksien mukaan perhepäivähoitajien ja lasten kodeissa. Hoitajan kotiin saa, jos on 4 alle kouluikäistä lasta.

Ryhmäperhepäiväkoteja ovat **Pirpana, Vekkuli, Tenavatupa, Vintiöt**, **Taaperotupa, Muksula, Nassikka, Vekara, Vesseli ja Hutun ryhmis.** Näistä Vekkuli ja Tenavatupa ovat vuoroyksiköitä, jotka ovat avoinna tarpeen mukaan. Viikonloppuisin on pääsääntöisesti auki vain Vekkuli, mutta jos Vekkuliin ei mahdu, voidaan hoito järjestää Tenavatuvalle. Myös hoidon aloitusvaiheessa tai erityisen painavien syiden takia voidaan poiketa tästä käytännöstä (esim. jos hoitopaikan muutoksesta esim. erityislapsen kohdalla katsotaan koituvan kohtuutonta stressiä). Päiväryhmikset ovat auki n. klo 6.30–17 välisen ajan. Esikoululaisilla täydentävä varhaiskasvatus on 7–16.30 aikojen ulkopuolella tapahtuvaa vuorohoitoa sekä loma-aikoina järjestettävää varhaiskasvatusta.

Pikkupeikon ryhmisten tiloissa, osoitteessa Urheilutie 6C, toimivat seuraavat ryhmäperhepäiväkodit:

**Päiväryhmis Pirpana**

Henkilökunta: Varhaiskasvatuksen opettaja, lastenhoitaja, ryhmäperhepäivähoitaja

p. 040 860 9036

e-mail: ryhmaperhepaivakotipirpana@taivalkoski.fi

**Ryhmäperhepäiväkoti Tenavatupa**

Henkilökunta: Lastenhoitaja sekä neljä ryhmäperhepäivähoitajaa

p. 040 124 7132

e-mail: tenavatupa.ryhmis@taivalkoski.fi

**Ryhmäperhepäiväkoti Taaperotupa**

Henkilökunta: Lastenhoitaja ja kaksi ryhmäperhepäivähoitajaa

p. 040 662 0347

e-mail: taaperotupa.ryhmis@taivalkoski.fi

**Ryhmäperhepäiväkoti Muksula**

Henkilökunta: Lastenhoitaja ja kaksi ryhmäperhepäivähoitajaa

p.040 662 0786

e-mail: muksula.ryhmis@taivalkoski.fi

**Ryhmäperhepäiväkoti Nassikka**

Henkilökunta: Lastenhoitaja ja kaksi ryhmäperhepäivähoitajaa

p.040 663 8619

e-mail: nassikka.ryhmis@taivalkoski.fi

**Ryhmäperhepäiväkoti Vintiöt**

Henkilökunta: Lastenhoitaja ja kaksi ryhmäperhepäivähoitajaa

p. 040 630 6036

e-mail: vintiot.ryhmis@taivalkoski.fi

Muissa osoitteissa sijaitsevat ryhmäperhepäiväkodit:

**Vuororyhmis Vekkuli**

Henkilökunta: Lastenhoitaja sekä neljä ryhmäperhepäivähoitajaa

Osoite: Urheilutie 2D, p. 040 860 9035

e-mail: vekkuli.vuororyhmis@taivalkoski.fi

**Ryhmäperhepäiväkoti Vekara**

Henkilökunta: Kaksi ryhmäperhepäivähoitaja

Osoite: Lummetie 14 c 4, p. 040 843 3716

e-mail: vekara.ryhmis@taivalkoski.fi

* 1. **Ryhmäperhepäiväkoti Vesseli**

Henkilökunta: Kaksi ryhmäperhepäivähoitajaa

Osoite: Kaislatie 3 d 4, p.040 665 9701

e-mail: vesseli.ryhmis@taivalkoski.fi

**Hutun ryhmis**

Henkilökunta: Lastenhoitaja ja kaksi ryhmäperhepäivähoitajaa

Osoite: Jokijärventie 298, 93540 Tyrövaara, p. 040 662 0165

e-mail: huttu.ryhmis@taivalkoski.fi

**2. ASIAKKAANA VARHAISKASVATUKSESSA**

2.1 Varhaiskasvatukseen hakeminen

Alle kouluikäisellä lapsella on oikeus varhaiskasvatukseen äitiys- isyys- ja vanhempainrahakauden päättymisestä alkaen siihen saakka, kunnes lapsi siirtyy perusopetuslaissa tarkoitettuun perusopetukseen 1. luokalle. Varhaiskasvatuspaikkaa haetaan sähköisesti varhaiskasvatuksen omilta sivuilta tai sieltä tulostettavilta hakulomakkeilta. Lisätietoja saa päivähoidon ohjaajalta.

**Hakemus** tulee jättää hyvissä ajoin (mielellään 4 kk, vähintään 2 vk) ennen hoidon toivottua alkamista. Paperisen hakemuksen voi palauttaa joko päivähoitotoimistoon (Urheilutie 4A) tai lukolliseen postilaatikkoon, joka sijaitsee B-talon (Nuokkari ja Työkeskus) pihalla. Hakemuksesta tulee ilmetä:

- toivomus halutusta hoitomuodosta

 - hoidon tarkka aloittamispäivä sekä päättymispäivä, jos tiedossa (esim. kurssiaika)

- hoitoon tulevan lapsen hoitoajat päivittäin/viikoittain

- varhaiskasvatuksen laajuus; kokopäivähoito (151- h/kk), osapäivähoito (0–25 h/kk, 26–84 h/kk, 85–107 h/kk, 108–150 h/kk) ja tilapäishoito (1–5 pv/kk)

2.2 Hoitosopimus

Lapsen vanhempien ja hoitajan tai ryhmäperhepäiväkodin välillä tehdään hoidon alkaessa hoitosopimus, jossa määritellään lapsen tarkat hoitoajat, hoidon kesto (määräaikaiset) yms. asiat. Hoidon tarpeen muuttuessa on aina tehtävä uusi hoitosopimus. **Huom!** Hoidon laajuuden voi muuttaa etukäteen, aina seuraavan kalenterikuukauden alusta alkaen, ei jälkikäteen.

**On tärkeää, että hoitosopimuksissa mainituista kelloajoista pidetään kiinni. Tilapäiset muutokset kuuluvat inhimilliseen elämään ja niissä pyritään joustamaan, mutta jos lasten hoitoajat jatkuvasti ovat eri kuin hoitosopimuksessa, on hyvä tehdä uusi hoitosopimus.**

2.3 Hoidon alkaminen, päättyminen, irtisanominen ja keskeytys

**Hoito alkaa,** kun lapsi tosiasiallisesti on hoidossa ensimmäisen päivän ilman vanhempia. Tutustumispäivät, jolloin lapsi käy yhdessä vanhempien kanssa hoitopaikassa, eivät ole vielä hoitopäiviä. **Hoito päättyy,** kun määräaikainen hoitosopimus päättyy tai lapsi on irtisanottu varhaiskasvatuksesta.

Varhaiskasvatuspaikka **irtisanotaan** sähköisellä muutoslomakkeella, sähköpostitse osoitteeseen varhaiskasvatus@taivalkoski.fi tai kirjallisesti. Irtisanomista **ei** voi tehdä puhelimitse tai tekstiviestillä. Irtisanominen toimitetaan päivähoidon ohjaajalle tai lasta hoitavalle henkilölle mielellään 60 pv ennen hoidon päättymistä. Jos hoidon tarve loppuu yllättäen, on vanhemmilla kuitenkin oikeus irtisanoa paikka heti seuraavasta päivästä lähtien siitä, kun asiasta on ilmoitettu ohjaajalle. ***Paikan irtisanominen tarkoittaa, että lapsen varhaiskasvatuspaikka on varhaiskasvatuksen käytössä mahdollista uutta sijoitusta varten heti viimeisen hoitopäivän jälkeen***.

Lapsen hoito on mahdollista **keskeyttää** tietyksi ajaksi hoitopaikkaa menettämättä. Hoidon keskeytys on hyvä ilmoittaa etukäteen, joko päivähoitotoimistoon tai suoraan hoitajalle. Keskeytysilmoituksessa tulee mainita keskeytyksen pituus mahdollisimman tarkasti.

**3. VARHAISKASVATUKSEN ARKI**

3.1 Päiväohjelma

Kaikissa varhaiskasvatusryhmissä noudatetaan suunnilleen seuraavanlaista päiväjärjestystä. Vaihtelua on kuitenkin yksiköittäin jonkin verran.

n. klo 8 Aamupala

vapaata leikkiä/ohjattua toimintaa

n. klo 9.30 Ulkoilu

n. klo 11 Lounas

n. klo 12 Päivälepo

n. klo 14 Välipala

vapaata leikkiä/ohjattua toimintaa

n. klo 15 Ulkoilu

3.2 Ruokailu

Hoitosopimuksella sovitaan lapsen tarkat hoitoajat, sovitun hoitoajan puitteissa lapselle kuuluvat seuraavat ateriat:

Aamupala: hoito alkaa sovitusti ennen klo 8.30

Lounas: n. klo 11.00

Välipala: n. klo 14.00

Päivällinen: päivällinen tarjotaan, jos haku sovitusti klo 17 jälkeen

Iltapala: klo 19.30–20

Esim. 1 Hoitoaika klo 8–16 (ateriat: aamupala, lounas, välipala)

Esim. 2 Hoitoaika klo 8.45–14 (ateriat: lounas ja välipala)

Esim. 3 Hoitoaika klo 17.15 saakka - päivällinen kuuluu

Mikäli lapsi on poissa, tulisi se ryhmisten ruokatilausten vuoksi ilmoittaa mieluiten edellisenä päivänä esim. tekstiviestillä hoitopaikkaan tai aamulla viimeistään klo 7.30 mennessä (myös perhepäivähoidossa).

Varhaiskasvatusyksiköissä tarjottava ruoka on ravintoainesuositusten mukaista normaalia kotiruokaa. Makeita välipaloja ja ”herkkuja” tarjotaan vain erityistilanteissa. Ryhmiksiin ruoka tuodaan keskuskeittiöltä. Perhepäivähoitajat valmistavat ruuan itse.

Mikäli lapsi tarvitsee erityisruokavaliota (allergiat, maidottomuus jne.) tulee niistä ilmoittaa hoitoon haettaessa.

*Vanhempien tulee toimittaa hoitopaikkaan sellaiset erityiselintarvikkeet (esim. apteekista saatavat vaihtoehtoiset äidinmaidonkorvikkeet), joiden perusteella he ovat oikeutettuja hakemaan Kelalta lapsen hoitotukea ko. kustannusten korvaukseksi.*

*Sen sijaan esim. pienen lapsen normaali äidinmaidonkorvike kuuluu hoidon kustantaa, koska se tulkitaan ylipäätään ikätasoa vastaavaksi ruuaksi, joka varhaiskasvatuksen tulee tarjota.*

3.3 Ulkoilu

Ulkoilu on tärkeä osa varhaiskasvatusta. Ruoka ja uni maistuvat hyvin, kun on reippailtu ulkona. Varhaiskasvatusryhmissä ulkoillaan lähes joka säällä, joten säänmukainen varustus vaatetuksessa on tärkeä. Pakkasrajana on n. -15 oC. Tätä sovelletaan; esim. tuulesta riippuen voi -15 aivan pienimmille olla liian kylmä, kun taas isommat lapset voivat jopa -20 asteen pakkasella käydä tilanteen mukaan jonkin aikaa ”happihypyllä”.

3.4 Lepo

Päiväunet ja nukkuminen herättää paljon keskustelua. Linjaus on, että nukkumispakkoa ei ole, mutta on hyvä, että päivässä on kaikille lapsille ruokailun jälkeen rauhallinen hetki, jolloin on mahdollisuus lepoon ja rauhoittumiseen. Usein tämä isompien lasten kohdalla tarkoittaa sitä, että kuunnellaan unisatu, ja kun pienemmät nukahtavat, isommat saavat hoitajien kanssa lähteä pois nukkumatilasta.

3.5 Toiminta/varhaiskasvatuksen sisältö

Varhaiskasvatuksen tehtävä on tarkemmin määritelty kunnan varhaiskasvatussuunnitelmassa, joka löytyy nettisivuiltamme. Varhaiskasvatuksella on hoidon lisäksi kasvatuksellinen ja opetuksellinen tehtävä. Nämä kolme, hoito, opetus ja kasvatus ovat mukana kokonaisvaltaisesti varhaiskasvatusyksikköjen arjessa.

Varhaiskasvatus on tavoitteellista toimintaa. Arjessa tulisi olla sopivassa suhteessa vapaata leikkiä ja ohjattua toimintaa. Vapaan leikin merkitystä ei voi liikaa korostaa ja siihen pyritään luomaan mahdollisuus. Myös työntekijöiden taitoja ohjata ja rikastuttaa vapaata leikkiä on kehitetty koulutuksen avulla.

Ohjattuun toimintaan kuuluu sisältyä mm. liikuntaa, käden töitä, musiikkia ja loruttelua, luonto- ja ympäristökasvatusta (tutkimista) sekä kielellisten ja matemaattisten valmiuksien kehittämistä. Kunnassamme on käytössä projektityöskentelyn malli, jossa lapsi on aktiivinen toimija ja aikuinen mahdollistaa prosessityöskentelyn etenemisen.

**4. LAPSEN SAIRASTUMINEN**

Perussääntö lapsen terveydentilaan liittyen on, että hänen **yleiskuntonsa** tulee olla sellainen, että hän jaksaa toimia normaalisti varhaiskasvatusryhmässä ja pystyy mm. ulkoilemaan. Sairaana olleella lapsella tulee olla **yksi kuumeeton päivä ennen kuin hän tulee hoitoon**. Vatsataudin sairastamisen jälkeen on hyvä olla kotona yksi oireeton päivä.

Ohessa on taulukko lasten yleisimmistä tartuntataudeista ja niiden hoidosta sekä suositeltu poissaolo päivähoitoryhmästä. Tämän taulukon on tarkistanut lastenneuvolan terveydenhoitaja Heli Vääräniemi ja lastenlääkäri Matti Sippola marraskuussa 2014.

**LASTEN TARTUNTATAUDIT JA VÄHIMMÄISPOISSAOLOT VARHAISKASVATUKSESTA TAUTIEN TARTUTTAVUUDEN VUOKSI**

|  |  |
| --- | --- |
| **KUUME** | Lasta ei viedä päivähoitoon, jos kuume alle 1-vuotiaalla peräsuolesta mitattuna on yli 38 °C tai vanhemmalla lapsella yli 37,5 °C. (Kainalosta mitattuna jo yli 37 °C on lämpöä.) Toipuminen on edistynyt hyvin, kun lapsi on ollut kuumeeton yhden vuorokauden. |
| **YSKÄ JA NUHA** | Eivät sinänsä estä päivähoitoa, jos lapsella ei ole muita tarttuvan taudin oireita, elleivät oireet häiritse yleisvointia tai päivähoitotoimintaa. |
| **LENTSU, NUHAKUUME** | Lapsi voidaan viedä hoitopaikkaan, kun yleistila ja kuume sallivat. |
| **RIPULI JA OKSENTELU** | Lapsi pidetään kotona, kunnes oireet loppuvat. Jos oireisen lapsen ulosteesta on löytynyt **Salmonella**, lapsen on oltava pois päivähoidosta oireiden keston ja kahden oireettoman päivän ajan.**Norovirus** tarttuu vielä 3 vrk oireiden loppumisesta, joten lapsi pidetään kotihoidossa vielä 3 vrk oireiden loppumisen jälkeen. |
| **VAUVAROKKO** | Hoito järjestetään oireiden vaatimalla tavalla. Lapsi palaa hoitopaikkaan, kun yleistila ja kuume sallivat. |
| **PARVOROKKO**  | Ihottuman puhjetessa tartuttavuus on jo ohi. Yleiskunto ratkaisee poissaolon. |
| **ENTEROROKKO** | Yleiskunto ratkaisee poissaolon. |
| **VESIROKKO** | Eristämisajaksi suositellaan aikaa siihen saakka, kunnes rakkulat ovat rupeutuneet (yleensä n. 5 vrk ihottuman puhkeamisesta).  |
| **HINKUYSKÄ**  | Lapsi palaa kouluun tai päivähoitoon, kun tartuttavuusaika (3 viikkoa) on kulunut ja yskä on siinä määrin lievä, ettei se häiritse yleisvointia tai päivähoitopaikan muuta toimintaa. Makrolidihoidon (Roksitromysiini, Atsitromysiini) yhteydessä lapsi voi palata hoitoon 5 vuorokauden kuluttua lääkehoidon aloittamisesta. |
| **TULIROKKO JA ANGIINA** | Lapsi eristetään 24 tunniksi lääkehoidon aloituksesta; yleisvointi ratkaisee kotihoidon keston. |
| **KORVATULEHDUS**  | Ei tarvita eristystoimia. Lapsi voi palata hoitoon, kun yleistila ja kuume sallivat. |
| **MÄRKÄRUPI**  | Eristys kestää 24 tuntia suun kautta annettavan ja 48 tuntia paikallisen mikrobilääkityksen aloituksesta. |
| **ONTELOSYYLÄT**  | Ovat virusten aiheuttamia, joten lapsi voi olla päivähoidossa. |
| **SIDEKALVO-TULEHDUS (SILMÄTULEHDUS)** | Koska aiheuttajat ovat samoja viruksia ja bakteereita kuin hengitys- tietulehduksissa, ei ole tarvetta poistaa lasta hoidosta tartunnanvaaran vuoksi. |
| **KIHOMATO** | Eristystoimenpiteet eivät ole tarpeen. Lääkehoito annetaan kotona ja mieluummin koko perheelle samanaikaisesti. Olisi hyvä tiedottaa hoitopaikkaan, jos lapsella on kihomatoja. Käsihygieniaan kiinnitetään erityisesti huomiota. |
| **SYYHY JA TÄIT** | Eristys on aiheellinen, kunnes hoito on annettu. |
| **COVID-19** | Koronavirustartunnan saaneen on hyvä pysyä kotona, kunnes oireet ovat selvästi vähentyneet, kuume on poissa ja yleisvointi hyvä. Yleensä tähän menee 3-5 päivää. (THL ohjeistus 2023) |

**5. VARHAISKASVATUSMAKSUT**

Taivalkosken kunnassa varhaiskasvatus on maksutonta 1.1.2024 alkaen.

**6. VARHAISKASVATUKSEN LINJAUKSIA**

**Hoidon aloitus:**

Varhaiskasvatuksen **aloituskeskustelu on mahdollista käydä myös lapsen kotona** ja tätä kysytään päivähoitohakemuksessa. Pienen lapsen (1–2-vuotiaan) aloittaessa vuorohoidon**, omahoitaja on mahdollisuuksien mukaan samoissa vuoroissa** lapsen kanssa n. 1–2 viikon ajan. Tämä helpottaa hoidon aloitusta. Pikkupeikon ryhmiksissä lapsiryhmät on jaettu ikätason mukaisiksi: alle 3-vuotiaiden ryhmät, 3–4-vuotiaiden ryhmät ja 4–5-vuotiaiden ryhmät. Muissa ryhmiksissä lasten ikäjakauma on 0–5 vuotta.

**Koululaisten päivähoito:**

Taivalkosken sivistyslautakunta on 2023 tehnyt seuraavanlaisen päätöksen varhaiskasvatuksen järjestämisestä oppivelvollisuusikäisille.

Pääsääntöisesti oppivelvollisuusikäisille ei järjestetä varhaiskasvatusta. Varhaiskasvatus päättyy automaattisesti silloin, kun lapsi aloittaa peruskoulun. Oppivelvollisuusikäiset perusopetuslain mukaisen iltapäivätoiminnan piiriin kuuluvat oppilaat (1.-2.lk + erityisoppilaat) ohjataan ensisijaisesti kyseiseen toimintaan iltapäivätoiminnan aikataulun puitteissa. Varhaiskasvatukseen voidaan ottaa peruskoulun 1.–2. luokkien oppilaita vuorohoitoon silloin, kun lapsen ainoa huoltaja tekee vuorotyötä tai molemmat huoltajat tekevät vuorotyötä silloin, kun hoidon tarvetta on myöhään illalla tai yöllä. Lisäksi varhaiskasvatukseen voidaan ottaa oppivelvollisuusikäisiä, 1.–2. luokan oppilaita, erityisten fyysisten, psyykkisten tai sosiaalisten syiden vuoksi. Ottaminen tulee tällöin perustua lääkärin, psykologin tai johtavan sosiaalityöntekijän tai vastaavan lausuntoon.

Mikäli lapsen ainoa huoltaja tekee vuorotyötä tai molemmat huoltajat tekevät vuorotyötä silloin, kun hoidon tarvetta on myöhään illalla tai yöllä, päättää lapsen ottamisesta varhaiskasvatukseen sivistyspalvelujen toimialajohtaja kuultuaan päivähoidonohjaajaa.

**Lapsen hakeminen varhaiskasvatusyksiköstä:**

Lapsen hoitosopimuksessa määritellään se, kenelle lapsen saa luovuttaa. Joskus perhe voi ehdottaa hoidosta hakijaksi esim. niin nuorta sisarusta, etteivät varhaiskasvatuksen työntekijät voi hyväksyä ehdotusta. Neuvottelemalla tässäkin asiassa pyritään pääsemään kaikkia osapuolia tyydyttävään vastaukseen.

**Vuorohoidon järjestäminen:**

Vuorohoitoa järjestämme **vain** vanhempien työssäkäynnin, opiskelujen tai muun painavan syyn takia. Vuorohoidoksi tulkitaan aamuhoito ennen klo 6.30 tai iltahoito klo 17 jälkeen sekä viikonloppuhoito. Vuorohoidon alkaessa vanhemman tulee luotettavalla tavalla osoittaa vuorohoidon tarve. Tämä voidaan osoittaa työvuorolistalla tai työnantajan lausumalla vuorotyöstä. Mikäli on syytä epäillä, että oikeutta vuorohoitoon ei enää ole tai ei juuri jonakin tiettynä päivänä, voidaan pyytää selvitystä vuorohoidon tarpeesta. Ns. kuntoutuksellisen hoidon tai virikkeellisen hoidon kelloajaksi suosittelemme klo 9–15, mutta se on mahdollista esim. kuljetusten takia klo 8–16 välillä. Tämä koskee myös perheitä, jotka normaalisti tarvitsevat vuorohoitoa, mutta joissa esim. lomien tai muiden vapaiden aikana toinen vanhemmista on vapaalla eli tällöin ei aikaista aamuhoitoa, iltahoitoa klo 17 jälkeen tai viikonloppuhoitoa järjestetä. Mahdollisissa perheen arkeen vaikuttavissa vakavissa sairastapauksissa tilanne arvioidaan erikseen.

**Hoitoaikojen ilmoittaminen**

Lasten hoitoajat tulee kaikissa varhaiskasvatuksen yksiköissä ilmoittaa viimeistään 2 viikkoa etukäteen **maanantaina klo 12 mennessä.** Esim. Viikon 32 maanantaina ilmoitetaan hoitoajat viikolle 34, viikon 33 maanantaina hoitoajat viikolle 35 jne. Hoitoaikoja voi kuitenkin ilmoittaa etukäteen pidemmällekin ajalle, otamme niitä mielellämme vastaan jo aiemmin.

Vuoroyksiköiden asiakkaille jo aiemmin tuttu käytäntö on se, että kun työvuorolistat ilmoitettujen hoitoaikojen mukaan on tehty, **sen jälkeen ilmoitetut lasten hoitoajat tai muutokset niissä hyväksytään vain, jos ne ajallisesti mahtuvat jo tehtyjen työvuorojen lomaan. Poikkeuksena ovat vuorohoitoa koskevat varaukset, mikäli työnantaja on direktio-oikeudella tehnyt työvuorovaihdokset. Tämä on osoitettava luotettavalla tavalla varhaiskasvatuksen järjestäjälle. Vanhemman omasta tahdosta muutettuja työvuoroja tämä ei koske.**

**Työntekijöiden hyvinvointi**

Jokaisella yksiköllä on virkistyspäivä kerran vuodessa tai kaksi puolikasta virkistysiltapäivää vuodessa, jolloin varhaiskasvatusyksikkö on ehkä kiinni, siellä on sijaisia tai se suljetaan tavallista aiemmin. Näistä tilanteista pyritään ilmoittamaan vanhemmille hyvissä ajoin ja kartoittamaan, kuinka moni tarvitsisi varahoitoa.

**7.** **VARHAISKASVATUKSEN KEHITTÄMINEN**

Varhaiskasvatuksen järjestämistä ohjaa varhaiskasvatuslaki sekä valtakunnallinen varhaiskasvatussuunnitelma. Valtakunnallinen varhaiskasvatussuunnitelma vastaa yhteiskunnan muutoksiin ja siinä painotetaan kulttuurin tuntemusta, elinikäistä oppimista ja kestävää kehitystä. Lapsen osallisuus nostetaan voimakkaasti esille, sillä lapsella on oikeus tuoda esille omat mielipiteensä ja aikuisella on velvollisuus kuunnella. Valtakunnallinen varhaiskasvatussuunnitelma päivittyi 2022 lapsen tuen järjestämisen osalta. Paikallinen varhaiskasvatussuunnitelma on myös uusittu ja otettu käyttöön syksyllä 2022. Taivalkosken varhaiskasvatussuunnitelma määrittelee, ohjaa ja tukee varhaiskasvatuksen järjestämistä paikallisesti.

Valtakunnallisen ja paikallisen varhaiskasvatussuunnitelman lisäksi uudistuksen on läpikäynyt myös lapsen oma varhaiskasvatussuunnitelma. Varhaiskasvatuslain mukaan jokaiselle lapselle laaditaan oma vasu hänen tullessa varhaiskasvatukseen. Sillä turvataan lapsen oikeus saada suunnitelmallista ja tavoitteellista kasvatusta, opetusta ja hoitoa. Varhaiskasvatussuunnitelmaa tehdessä kartoitetaan myös lapsen mahdollinen tuen tarve ja sen toteuttaminen. Lapsen vasu arvioidaan ja päivitetään vuosittain. Ensimmäisen vasukeskustelun yhteydessä ja ennen esikouluun menoa tarjotaan vanhemmille myös mahdollisuutta Lapset Puheeksi - keskusteluun. LP-keskustelua voi hoitaja tai vanhempi kuitenkin pyytää aina, kun lapsen elämässä tapahtuu muutoksia tai jos on herännyt huolta jostakin asiasta.

Keväällä 2023 on varhaiskasvatuksessa otettu käyttöön Wilma, jonka kautta hoidetaan viestintää ja järjestelmään kirjataan myös lapsen oma varhaiskasvatussuunnitelma.

Varhaiskasvatusten toteutumista seurataan jatkossa säännöllisillä arvioinneilla, mm. vuosittaisilla asiakastyytyväisyyskyselyillä.

Varhaiskasvatussuunnitelmien lisäksi on Taivalkosken varhaiskasvatukseen tehty myös Kiusaamisen ehkäisyn ja puuttumisen suunnitelma, jota kunnan kaikki hoitajat ja varhaiskasvatusyksiköt noudattavat.

Valtakunnallinen varhaiskasvatussuunnitelma löytyy opetushallituksen sivuilta (https://www.oph.fi/fi/tilastot-ja-julkaisut/julkaisut/varhaiskasvatussuunnitelman-perusteet-2022). Taivalkosken kunnan varhaiskasvatussuunnitelma, lapsen oma vasu sekä Kiusaamisen ehkäisyn ja puuttumisen suunnitelma löytyvät Taivalkosken varhaiskasvatuksen sivuilta.

Varhaiskasvatuksen varhaisen tuen polkua sekä moniammatillisen tuen mallista huolehtii varhaiskasvatuksen erityisopettaja. Varhaiskasvatuksen tavoite on ennaltaehkäistä, havaita ja kuntouttaa lapsen kasvuun, kehitykseen ja oppimiseen liittyviä viivästymiä. Tuki toteutetaan yhdessä vanhempien ja (tarvittaessa) moniammatillisen verkoston kanssa.

Moniammatilliseen verkostoon voi lapsen tuen tarpeen mukaan kuulua huoltajan ja varhaiskasvatuksen omahoitajan lisäksi esimerkiksi psykologi, toiminta-/puheterapeutti, terveydenhoitaja, perhetyöntekijä, sosiaalityöntekijä, esikoulun opettaja jne. Verkosto kootaan aina yhteistyössä huoltajan kanssa. Verkostoihin ja tuen järjestämiseen liittyvissä kysymyksissä voi olla yhteydessä varhaiskasvatuksen erityisopettajaan.

**LIITE 1 ”UNIKOOSTE”**

Alta löytyvän päiväunikoosteen on laatinut Erityislastentarhanopettaja Kaija Ylioja. Lähteenä on käytetty Keijo Tahkokallion ja Erkki Tiusasen luentoja sekä MLL nettisivuja.

Miksi lapsen on tärkeä nukkua?

* lapsen hyvinvointi perustuu oikeaan nukahtamis- ja heräämisaikaan, unen riittävyyteen ja yhtäjaksoisuuteen sekä päiväuniin
* uni on erittäin tärkeää aivojen toiminnalle, sillä uni tekee mahdolliseksi uuden oppimisen ja opitun muistiin palauttamisen ELI LAPSI OPPII VAIN NUKKUESSAAN
* unen aikana erittyy kasvuun tarvittavaa hormonia ja myös tunne-elämän kannalta uni on tärkeää, sillä unessa lapsi käsittelee hänelle vaikeita asioita (lapset näkevät paljon unia)
* uni vaikuttaa mielialaan ja keskittymiskykyyn
* nukkuminen vahvistaa vastustuskykyä ja sairauksista toipumista

Kuinka paljon lapsen tulisi nukkua?

* alle kouluikäisen lapsen tulisi nukkua vuorokaudessa 12 tuntia
* 3–6 -vuotiailla päiväunet toimivat hermosoluja elvyttävästi
* 3–6-vuotiaat menettävät päiväunensa helposti, jos asiaa ei vaalita. Useimmat tämän ikäiset lapset tarvitsevat päiväunet ja monessa tapauksessa päiväunitapa voidaan rakentaa uudestaan päivähoidossa
* tutkimuksen mukaan oikein ajoitetut päiväunet eivät siirrä yöunen tuloa. Jos lapselle jää univelkaa, se siirtää unen tuloa illalla myöhäisemmäksi. Yliväsyneen lapsen univaikeudet ilmenevät nukahtamisvaikeutena.

Vinkkejä vanhemmille unen tulon helpottamiseksi illalla

* vanhemmat vastaavat lapsen riittävästä unesta. Se on välittämistä ja huolenpitoa, vanhemmat itse välittävät lapselleen oikeanlaista asennoitumista unta kohtaa
* ole johdonmukainen, määrätietoinen ja sovi selkeät säännöt nukkumaanmenoajasta
* rauhoita iltahetki: säännölliset, tutussa järjestyksessä etenevät rutiinit helpottavat lasta ja luovat hänelle turvallisen olon
* käykää yhdessä läpi päivän kuulumiset, myös huolet, vältä jännittäviä satuja ja videoita
* pyri säilyttämään arjen rytmi myös viikonloppuna
* anna lapselle mahdollisuus päivälepoon, jos hän ei kaipaa päiväunia (nukkuu yöllä 12 h)
* lapsen tulisi nukahtaa omaan sänkyynsä. Jos lapsella on nukahtamisvaikeuksia, jää hetkeksi viereen odottamaan, mutta älä juttele lapselle
* yleensä lapset eivät pidä nukkumisesta päivällä, eivätkä nukkumaan menosta iltaisin. Vanhemmat, kertokaa lapselle, miksi nukkuminen on niin tärkeää.

**LIITE 2**

**YHTEYSTIETOLUETTELO LAPSIPERHEIDEN PALVELUISTA TAIVALKOSKELLA**

**Varhaiskasvatus**

Päivähoidon ohjaaja 040 518 2568

Vastaava varhaiskasvatuksen opettaja 040 754 4182

Varhaiskasvatuksen erityisopettaja 040 187 8540

Toimisto 040 860 8992

Vuororyhmis Vekkuli 040 860 9035

Päiväryhmis Pirpana 040 860 9036

Ryhmäperhepäivähoito Tenavatupa 040 124 7132

Ryhmäperhepäivähoito Taaperotupa 040 662 0347

Hutun ryhmis 040 662 0165

Muksula ryhmis 040 662 0786

Nassikka ryhmis 040 663 8619

Vintiöt ryhmis 040 630 6036

Vekara ryhmis 040 843 3716

Vesseli ryhmis 040 665 9701

Esikoululaisten aamu- ja iltapäivähoito 040 860 9037

Koululaisten iltapäivätoiminta 040 860 8979

**Neuvola**

Terveydenhoitaja, Taivalkoski 040 705 6857

kasvatus- ja perheneuvonta Kuusamo 040 571 0577

(ti ja to klo 12-13).

**Sosiaalipalvelut**

Perhe- ja sosiaalipalveluiden neuvonta 040 318 5862

Neuvonta avoinna arkisin klo 9-11

Sosiaali- ja kriisipäivystys 112 tai 044 703 6235

**Lapsiperheiden palveluohjaus** 08 6693600

Arkisin klo 8-11

**Hammashoitola**

Ajanvaraus 040 860 9006

**Taivalkosken evlut.srk**

**Lastenohjaaja** 040 095 6386